CELEX: 52015XG0121(01)
Language: ro
Date: 2015-01-21 00:00:00
Title: Concluziile Consiliului privind promovarea accesului tinerilor la drepturi, în vederea promovării autonomiei și a participării la societatea civilă

21.1.2015   
            
            
               RO
            
            
               Jurnalul Oficial al Uniunii Europene
            
            
               C 18/1
            
         Concluziile Consiliului privind promovarea accesului tinerilor la drepturi, în vederea promovării autonomiei și a participării la societatea civilă
   (2015/C 18/01)
   CONSILIUL,
   RECUNOSCÂND CĂ:
   
            
               1.
            
            
               Consiliul, în cadrul planului de lucru al Uniunii Europene pentru tineret pentru perioada 2014-2015 (1), a stabilit tema responsabilizării tinerilor ca prioritate generală a trio-ului de președinții (IT, LV, LU), punând accent pe accesul la drepturi, autonomie, participarea politică și cetățenia activă.
            
         
            
               2.
            
            
               Tinerii continuă să fie afectați în mod negativ de criza economică și socială care a caracterizat ultimii ani. Schimbările demografice, șomajul în rândul tinerilor și ocuparea forței de muncă în condiții precare au determinat ca dobândirea autonomiei și exercitarea drepturilor în mod efectiv de către aceștia să fie mai dificile.
            
         
            
               3.
            
            
               Nivelurile ridicate ale șomajului în rândul tinerilor au contribuit la răspândirea sărăciei, a marginalizării și excluziunii sociale, a problemelor de sănătate, precum și la pierderea încrederii în viitor. Cercetarea arată, de asemenea, că în unele state membre un număr tot mai mare de tineri nu sunt încadrați profesional și nu urmează niciun program educațional sau de formare (NEET) (2) și că există o legătură puternică între statutul socioeconomic și participarea politică: NEET sunt mai puțin înclinați să voteze (3), au mai puțină încredere în organizațiile politice și sunt mai puțin implicați în participarea civică, în comparație cu restul populației tinere.
            
         
            
               4.
            
            
               Cu toate acestea, tinerii reprezintă o resursă valoroasă pentru societate. Aptitudinile, competențele și capacitățile lor creative și inovatoare ar trebui să fie luate în considerare în mod constant la punerea în aplicare a strategiilor pentru politicile în materie de tineret la nivel european, național, regional și local,
            
         FIIND CONȘTIENT:
   
            
               5.
            
            
               Că există indicii că tinerii devin autonomi (4) la o vârstă mai înaintată decât în trecut.
            
         
            
               6.
            
            
               Că încetinirea creșterii economice a exacerbat inegalitățile între generații și ar putea avea efecte pe termen lung asupra coeziunii și solidarității sociale a societăților noastre.
            
         
            
               7.
            
            
               Că sporirea mobilității tinerilor în Europa, datorată, printre altele, căutării unui loc de muncă în alte țări, are nevoie de o atenție corespunzătoare, astfel încât aceasta să devină o posibilitate reală pentru dezvoltarea personală și profesională a tinerilor. În acest sens, programul Erasmus+ poate juca un rol important în promovarea atât a unei mai mari autonomii, cât și a participării tinerilor la viața socială prin intermediul mobilității, precum și în perfecționarea aptitudinilor și competențelor importante pentru inserția profesională și cetățenie.
            
         
            
               8.
            
            
               De conținutul concluziilor comune (5) ale Conferinței UE pentru tineret, 13-15 octombrie 2014, Roma (6),
            
         RECUNOSCÂND URMĂTOARELE PROVOCĂRI MAJORE:
   
            
               9.
            
            
               Acțiunea combinată a factorilor cauzați de criza economică și socială, cum ar fi reducerea veniturilor, lipsa locurilor de muncă și o mai mare instabilitate a acestora, a diminuat capacitatea tinerilor de a deveni autonomi (7).
            
         
            
               10.
            
            
               În prezent, este necesar, prin urmare, să se elaboreze măsuri și politici adecvate pentru a sprijini autonomia tinerilor și tranziția acestora către vârsta adultă. Acest lucru implică nu doar acționarea asupra politicilor care favorizează tranziția tinerilor de la educație la ocuparea unui loc de muncă, ci și în domenii conexe, cum ar fi accesul la finanțare, sănătatea și bunăstarea, precum și participarea politică și civică, pentru a oferi instrumentele necesare pentru a ajuta tinerii să devină autonomi și să participe la viața socială.
            
         
            
               11.
            
            
               Cu scopul de a asigura accesul tinerilor la drepturi, UE trebuie să se concentreze, printre altele, pe combaterea șomajului în rândul tinerilor, încurajând cetățenia activă și reducând decalajele dintre aptitudinile și competențele dobândite de tineri și cele solicitate pe piața muncii, permițându-le în același timp să contribuie la crearea durabilă de noi locuri de muncă prin promovarea unei educații de înaltă calitate, precum și printr-o mai bună comunicare a informațiilor despre aptitudinile și competențele absolvenților către angajatori,
            
         ÎN ACEST SENS, CONSIDERĂ CĂ:
   
            
               12.
            
            
               În contextul cooperării intersectoriale în domeniul politicii pentru tineret, UE și statele membre ar putea, în limita competențelor care le revin și cu respectarea principiului subsidiarității, să promoveze, după caz, măsuri care să abordeze următoarele aspecte:
               
                           —
                        
                        
                           sprijinirea autonomiei și bunăstării tinerilor și combaterea și prevenirea tuturor formelor de discriminare cu care se confruntă mulți tineri;
                        
                     
                           —
                        
                        
                           investirea în creșterea gradului de conștientizare în rândul tinerilor cu privire la drepturile lor și la modul de exercitare a acestora;
                        
                     
                           —
                        
                        
                           sprijinirea implicării tinerilor în procesul de luare a deciziilor la toate nivelurile și prin recunoașterea rolului jucat de organizațiile de tineret ca un canal important de participare și dezvoltare a cetățeniei active;
                        
                     
                           —
                        
                        
                           continuarea demersurilor către recunoașterea activităților pentru tineret drept un instrument de încurajare a participării și a dobândirii de aptitudini și competențe importante pentru obținerea autonomiei;
                        
                     
                           —
                        
                        
                           stimularea oportunităților de participare și a contribuției tinerilor la viața comunității, inclusiv prin mass-media și tehnologia informațiilor, în special cu privire la deciziile care se referă la tineri în mod direct;
                        
                     
                           —
                        
                        
                           sprijinirea dobândirii competențelor digitale și a educației în domeniul mass-mediei ca mijloc de a cultiva spiritul critic și cetățenia activă în rândul tinerilor;
                        
                     
                           —
                        
                        
                           sprijinirea recunoașterii și validării aptitudinilor și competențelor dobândite prin învățare informală și nonformală, cum ar fi activitățile de voluntariat, și încurajarea participării tinerilor la viața civică, socială și politică,
                        
                     
         INVITĂ STATELE MEMBRE, ȚINÂND SEAMA ÎN MOD CORESPUNZĂTOR DE PRINCIPIUL SUBSIDIARITĂȚII:
   
            
               13.
            
            
               să înregistreze progrese în ceea ce privește identificarea obstacolelor din calea participării tinerilor la viața socială și politică, luând în considerare posibilitatea introducerii de măsuri pentru abordarea acestor obstacole;
            
         
            
               14.
            
            
               să depună eforturi pentru a promova un cadru în care tinerii au acces la locuri de muncă de calitate, cu remunerații echitabile și protecție socială, care să le permită să fie autonomi și să aibă o viață sigură și demnă;
            
         
            
               15.
            
            
               să promoveze egalitatea de șanse și egalitatea de gen în rândul tinerilor, inclusiv în domeniile vieții sociale, economice și politice; să aibă în vedere adoptarea de măsuri pentru a se asigura că tinerii sunt în măsură să concilieze activitatea profesională cu viața privată;
            
         
            
               16.
            
            
               să investească în măsuri de prevenire și intervenție pentru reducerea ratei de părăsire timpurie a școlii, în special prin formularea unor politici menite să asigure accesul egal la o educație de calitate și să ofere sprijin specific pentru îmbunătățirea mediilor școlare. Ar trebui să se acorde atenție și înlăturării obstacolelor din calea atingerii potențialului deplin al tinerilor în educație;
            
         
            
               17.
            
            
               să promoveze activitățile pentru tineret, ținând seama de concluziile studiului privind valoarea activităților pentru tineret (8), considerate un instrument fundamental care permite tinerilor să își dezvolte propriile inițiative și care sprijină tranziția tinerilor către vârsta adultă;
            
         
            
               18.
            
            
               să aibă în vedere promovarea dezvoltării de sisteme de locuințe sociale (9) care se adresează în special tinerilor cu venituri reduse, cum ar fi studenții și stagiarii, precum și tinerilor șomeri;
            
         
            
               19.
            
            
               să ia în considerare modalități de promovare a instituirii unor programe pentru tineri cu scopul de a sprijini proiectele antreprenoriale ale acestora;
            
         
            
               20.
            
            
               să sprijine dezvoltarea de servicii de informare ușor accesibile pentru tineri, care să poată contribui la informarea acestora în legătură cu accesul lor la drepturi;
            
         
            
               21.
            
            
               să sprijine accesul tinerilor la viața culturală cu scopul de a îi ajuta să contribuie la construirea unei societăți mai solidare,
            
         INVITĂ STATELE MEMBRE ȘI COMISIA, ÎN LIMITA COMPETENȚELOR ACESTORA ȘI ȚINÂND SEAMA ÎN MOD CORESPUNZĂTOR DE PRINCIPIUL SUBSIDIARITĂȚII ȘI RESPECTÂND RESPONSABILITATEA STATELOR MEMBRE PENTRU POLITICILE PENTRU TINERET:
   
            
               22.
            
            
               să continue să investească în promovarea autonomiei tinerilor prin elaborarea și susținerea politicilor în materie de tineret și a activităților pentru tineret și, dacă este cazul, prin măsuri adecvate de sprijinire și finanțare a organizațiilor independente de tineret/conduse de tineri;
            
         
            
               23.
            
            
               să promoveze principiul că autonomia și participarea tinerilor ar trebui privite ca un aspect important care trebuie luat în considerare în elaborarea strategiilor sociale și economice în UE;
            
         
            
               24.
            
            
               să sprijine campaniile și programele educaționale menite să sensibilizeze cu privire la drepturile omului (inclusiv drepturile civile și politice, economice, sociale și culturale) și asupra modului în care tinerii pot beneficia pe deplin de astfel de drepturi, folosind, de asemenea, rețelele existente. O atenție deosebită ar trebui acordată tinerilor care beneficiază de mai puține oportunități;
            
         
            
               25.
            
            
               să promoveze utilizarea oportunităților oferite de programul Erasmus+, inclusiv a celor care privesc formarea cadrelor didactice și a lucrătorilor de tineret privind drepturile omului (inclusiv drepturile civile și politice, economice, sociale și culturale) astfel încât aceștia să poată acționa ca multiplicatori în instituțiile lor de educație și de formare;
            
         
            
               26.
            
            
               să se asigure că planul de lucru al UE pentru tineret este pus în aplicare cu promptitudine, prin intermediul unei veritabile cooperări intersectoriale;
            
         
            
               27.
            
            
               să utilizeze Garanția pentru tineret drept instrument de promovare a reformelor structurale în statele membre și a schimbului de bune practici între acestea, în special în ceea ce privește monitorizarea punerii în aplicare a măsurilor privind tranziția tinerilor de la educație către ocuparea unui loc de muncă;
            
         
            
               28.
            
            
               să instituie un schimb de bune practici în cadrul structurilor existente pentru a analiza și discuta situația tinerilor în ceea ce privește autonomia acestora, participarea lor la societatea civilă și bunăstarea lor și să realizeze îmbunătățirile necesare la toate nivelurile.
            
         INVITĂ ORGANIZAȚIILE DE TINERET ȘI PĂRȚILE INTERESATE:
   
            
               29.
            
            
               să utilizeze pe deplin oportunitățile oferite de programul Erasmus+ și să promoveze acest program, în scopul de a înzestra tinerii cu aptitudini și competențe relevante, care să le sprijine autonomia și să îi încurajeze să participe activ la viața societății;
            
         
            
               30.
            
            
               să informeze tinerii în legătură cu accesul lor la drepturi în general și, în special, în cadrul activităților lor și să stabilească inițiative concrete, cum ar fi serviciile de informare, pentru a sensibiliza cu privire la chestiuni legate de autonomia și accesul tinerilor la drepturi:
            
         INVITĂ COMISIA:
   
            
               31.
            
            
               să analizeze, în contextul instrumentelor din cadrul reînnoit, situația și obstacolele cu care se confruntă tinerii în ceea ce privește accesul la drepturile lor, pe baza contribuțiilor voluntare ale statelor membre, implicând totodată și experți, factori de decizie, reprezentanți ai organizațiilor de tineret și ai altor organizații ale societății civile. În plus, această analiză ar trebui revizuită periodic, astfel încât să ajute, de asemenea, statele membre să facă schimb de experiență și de bune practici;
            
         
            
               32.
            
            
               să consolideze abordarea intersectorială a politicii pentru tineret și să se asigure că Comisia ține seama de accesul tinerilor la drepturi în dezvoltarea de politici și programe, atunci când este cazul;
            
         
            
               33.
            
            
               să sensibilizeze publicul cu privire la aspecte legate de participarea tinerilor, inclusiv autonomia și accesul la drepturi, prin intermediul Portalului european pentru tineret;
            
         
            
               34.
            
            
               să propună posibile măsuri menite să încurajeze participarea tinerilor la viața democratică din Europa. În această privință, ar trebui să se ia în considerare activitatea desfășurată de Consiliul Europei și „Parteneriatul dintre Comisia Europeană și Consiliul Europei în domeniul tineretului”;
            
         
            
               35.
            
            
               să ia în considerare lucrările privind incluziunea socială – cu accent pe informare, accesul la drepturile sociale și combaterea noilor forme de xenofobie și discriminare – care se află în curs de desfășurare în cadrul convenit pentru „Parteneriatul dintre Comisia Europeană și Consiliul Europei în domeniul tineretului”.
            
         
      (1)  Rezoluția Consiliului și a reprezentanților guvernelor statelor membre, reuniți în cadrul Consiliului, privind un plan de lucru al Uniunii Europene pentru tineret (2014/C 183/02).
   
      (2)  Studiul EUROFOUND – „NEET – Tineri care nu sunt încadrați profesional și nu urmează niciun program educațional sau de formare: Caracteristici, costuri și răspunsurile politicilor în Europa” – http://www.eurofound.europa.eu/publications/htmlfiles/ef1254.htm
   
      (3)  „Statistici descriptive pentru persoanele cu vârsta cuprinsă între 15 și 29 de ani arată că NEET sunt substanțial mai puțin implicați în politică decât restul populației tinere” (Studiul EUROFOUND – „NEET – Tineri care nu sunt încadrați profesional și nu urmează niciun program educațional sau de formare: Caracteristici, costuri și răspunsurile politicilor în Europa”, p. 95) – http://www.eurofound.europa.eu/publications/htmlfiles/ef1254.htm
   
      (4)  Condiția preliminară pentru autonomia tinerilor este ca aceștia să dispună de sprijinul, resursele și oportunitățile necesare pentru a alege să trăiască independent, să își gestioneze propriile vieți, să participe pe deplin, în plan social și politic, în toate sectoarele vieții de zi cu zi și să fie în măsură să ia decizii independente. Capacitatea tinerilor de a deveni autonomi nu se referă numai la locul de muncă, ci acoperă, de asemenea, capacitatea tinerilor de a își dezvolta potențialul, de a lua propriile decizii și de a trăi în mod independent cu instrumentele necesare pentru a participa în mod critic și activ la viața socială, politică și economică din propriile lor comunități.
   
      (5)  Documentul 14429/14.
   
      (6)  Aceste concluzii comune au fost adoptate de Conferința UE pentru tineret de la Roma, care este un eveniment informal periodic organizat de țările din trio-ul de președinții cu sprijinul Comisiei Europene, ca parte integrantă a dialogului structurat, astfel cum a fost adoptat de Consiliu prin Rezoluția (2009/C 311/01) privind un cadru reînnoit pentru cooperarea europeană în domeniul tineretului și prin Rezoluția (2014/C 183/01) privind prezentarea generală a procesului de dialog structurat, care cuprinde și tema incluziunii sociale a tinerilor.
   
      (7)  http://www.eurofound.europa.eu/publications/htmlfiles/ef1404.htm
   
      (8)  „Lucrând cu tinerii: valoarea activităților pentru tineret în UE” (Comisia Europeană, 2014, http://ec.europa.eu/youth/library/study/youth-work-report_en.pdf).
   
      (9)  Locuințe puse la dispoziție de autoritățile locale, care pot fi închiriate pentru o sumă mică de bani.